**Administratīvo teritoriju un apdzīvoto vietu likums**

**I nodaļa   
Vispārīgie noteikumi**

1. **pants.** **Likumā lietotie termini**

Likumā ir lietoti šādi termini:

1) administratīvā teritorija – Latvijas Republikas teritoriālā iedalījuma vienība, kurā pašvaldība savas kompetences ietvaros realizē pārvaldi;

2) apdzīvota vieta – teritorija, kurā dzīvo cilvēki, ir izveidoti materiālie priekšnoteikumi tās apdzīvošanai un kurai normatīvajos aktos noteiktajā kārtībā piešķirts attiecīgais apdzīvotās vietas statuss;

3) Pierīgas novadi – šī likuma izpratnē ir novadu kopums, kas pieguļ Rīgai un sastāv no šādām novadu teritorijām – Ādažu novads, Ulbrokas novads, Salaspils novads, Ķekavas novads, Olaines novads un Mārupes novads.

**2. pants. Likuma darbības joma**

Likums nosaka administratīvo teritoriju un novadu teritoriālā iedalījuma vienību izveidošanas, uzskaites, robežu grozīšanas, administratīvā centra noteikšanas nosacījumus un kārtību, kā arī apdzīvoto vietu statusa noteikšanas, to uzskaites kārtību un institūciju kompetenci šajos jautājumos.

**II nodaļa   
Administratīvās teritorijas un teritoriālās vienības**

**3. pants. Administratīvās teritorijas**

Latvijas Republiku iedala šādās administratīvajās teritorijās:

1) republikas pilsētās – Daugavpils, Jūrmala, Liepāja, Rēzekne un Rīga;

2) novados.

**4. pants. Novada teritoriālais iedalījums**

(1) Novada teritoriju iedala šādās vienībās:

1) novada pilsētās;

2) novada pagastos.

(2) Novada dome var grozīt attiecīgā novada teritoriālā iedalījuma vienību robežas, ja līdz ar to netiek grozīta novada robeža. Lēmumu par robežu grozīšanu novada pašvaldība piecu darbdienu laikā pēc tā parakstīšanas nosūta Valsts zemes dienestam, Tiesu administrācijai un Centrālajai statistikas pārvaldei.

(3) Novada dome var pašvaldības nolikumā noteikt novada teritoriālo dalījumu, kas sastāv no vairākiem novada pagastiem, vai novada pagastiem un novada pilsētas, apzīmējot šādu teritoriālo iedalījumu ar attiecīgu vietvārdu un vārdu – apvienība.

**5. pants. Administratīvo teritoriju, to administratīvo centru un novada teritoriālo vienību noteikšana**

(1) Administratīvās teritorijas un to administratīvos centrus, kā arī novada teritoriālās vienības – novada pilsētas un novada pagastus – nosaka Saeima šā likuma pielikumā.

(2) Ministru kabinets izdod noteikumus, kuros nosaka administratīvo teritoriju robežas.

**6. pants. Novadu izveidošanas noteikumi**

Apvienojot vai sadalot novadu, kā arī grozot tā robežu, tiek ievēroti šādi noteikumi:

1. teritorija ir ģeogrāfiski vienota;
2. novada teritorijā ir valsts attīstības plānošanas dokumentos (reģionālās politikas pamatnostādnēs vai nacionālajā attīstības plānā) noteikts reģionālās vai nacionālās nozīmes attīstības centrs, izņemot Pierīgas novados;
3. Pierīgas novados ir ne mazāk par 15 000 pastāvīgo iedzīvotāju katrā;
4. iespējama ilgtspējīga teritorijas ekonomiskā attīstība, un pašvaldībai ir spēja teritorijai piesaistīt nozīmīgas investīcijas;
5. iespējams izveidot efektīvu izglītības, kultūras, veselības aprūpes un sociālo pakalpojumu iestāžu tīklu, sabiedriskā transporta un ceļu tīklu, kā arī komunālās saimniecības tīklu;
6. ir pietiekams skolēnu skaits vismaz vienai perspektīvai vidusskolai;
7. teritorija ir optimāli izveidota, lai pašvaldība var patstāvīgi nodrošināt tai likumos noteikto autonomo funkciju izpildi, izņemot gadījumus, ja likumos noteikts citādāk.

**7. pants. Administratīvās teritorijas robežas grozīšana**

(1) Apvienojot vai sadalot administratīvo teritoriju, kā arī grozot tās robežu, izvērtē valsts un pašvaldības iedzīvotāju intereses, Ministru kabineta atzinumu un ieinteresēto pašvaldību domju lēmumus.

(2) Administratīvās teritorijas robežu var grozīt Ministru kabinets, ja robežas grozīšanas rezultātā republikas pilsēta vai novads un tā teritoriālā iedalījuma vienība saglabā savu statusu un novada teritoriālā iedalījuma vienība netiek pievienota citam novadam vai republikas pilsētai.

**8. pants. Administratīvās teritorijas, apdzīvotās vietas statusa un administratīvā centra izmaiņas**

Ministru kabinets nosaka kārtību, kādā sagatavojami un iesniedzami dokumenti administratīvās teritoriālā iedalījuma, apdzīvotās vietas statusa un administratīvā centra maiņas jautājumu izlemšanai.

**9. pants. Pašvaldību institūciju, finanšu, mantas, tiesību un saistību pārdale administratīvo teritoriju izmaiņu gadījumā**

Ministru kabinets nosaka kārtību, kādā notiek pašvaldību institūciju, finanšu, mantas, tiesību un saistību pārdale administratīvo teritoriju robežu grozīšanas vai sadalīšanas gadījumā.

**III nodaļa   
Apdzīvotās vietas**

**10. pants. Apdzīvoto vietu veidi**

Latvijas Republikā ir šādas apdzīvotās vietas:

1) pilsētas;

2) ciemi;

3) mazciemi;

4) viensētas.

**11. pants. Pilsētas**

(1) Rīga ir Latvijas Republikas galvaspilsēta.

(2) Novada pilsētas statusu var piešķirt apdzīvotajām vietām, kuras ir kultūras un komercdarbības centri ar attīstītu inženier-infrastruktūru un ielu tīklu un kurās ir ne mazāk par 2000 pastāvīgo iedzīvotāju.

(3) Novada pilsētas statusu piešķir un atceļ ar likumu, izvērtējot Ministru kabineta atzinumu un attiecīgā novada domes lēmumu.

**12. pants. Ciemi**

(1) Ciema statusu piešķir un atceļ novada dome, pamatojoties uz pašvaldības teritorijas plānojumu, kurā ir noteikta ciema robeža un pamatota ciema izveides nepieciešamība. Lēmumu par ciema statusa piešķiršanu vai atcelšanu novada pašvaldība piecu darbdienu laikā pēc tā parakstīšanas nosūta Valsts zemes dienestam.

(2) Ciema statusu var piešķirt tādai novada teritorijas daļai, kurā ir vai tiek plānota koncentrēta apbūve, pastāvīgi dzīvo cilvēki un ir izveidota attiecīga infrastruktūra.

(3) Baltijas jūras un Rīgas jūras līča piekrastes aizsargjoslā ciemu robežu noteikšanas kārtību papildus šā panta pirmajā un otrajā daļā minētajai kārtībai nosaka Aizsargjoslu likums.

**13. pants. Mazciemi un viensētas**

(1) Mazciems ir vēsturiski izveidota apdzīvota vieta ar dominējošu izklaidu vai dominējošu koncentrētu apbūvi, kurai novada teritorijas plānojumā nav noteiktas robežas un kuras nosaukums ir iekļauts Latvijas Ģeotelpiskās informācijas aģentūras Vietvārdu datubāzē. Novada dome vai pašvaldības kompetentā institūcija nosaka mazciemā ietilpstošās adreses;

(2) Viensēta ir savrupa viena dzīvojamā ēka vai savrupas vairākas dzīvojamās ēkas, kā arī ar šo ēku vai ēkām funkcionāli saistītās saimniecības ēkas teritorijā, kur zemi primāri izmanto lauksaimniecības vai mežsaimniecības vajadzībām. Viensētas statusu piešķir pašvaldības dome, piešķirot viensētai nosaukumu.

**IV nodaļa**

**Administratīvo teritoriju un apdzīvoto vietu nosaukumi**

**14. pants. Administratīvo teritoriju un novadu teritoriālā iedalījuma vienību nosaukumi**

Novada, pilsētas un pagasta nosaukumus piešķir, kā arī šīs administratīvās teritorijas un novadu teritoriālā iedalījuma vienības pārdēvē ar likumu, izvērtējot Ministru kabineta atzinumu un ieinteresētās pašvaldības domes lēmumu.

**15. pants. Apdzīvoto vietu nosaukumi**

(1) Nosaukumus ciemiem un mazciemiem piešķir, un tos pārdēvē attiecīgā novada dome.

(2) Pašvaldības dome piešķir, maina vai likvidē nosaukumus ielām un laukumiem pilsētās un ciemos, nosaukumus vai numurus viensētām, apbūvei paredzētajām zemes vienībām un ēkām, kā arī numurus telpu grupām. Valsts zemes dienests likvidē telpu grupas adresi un par to paziņo pašvaldībai, ja telpu grupu dzēš Nekustamā īpašuma valsts kadastra informācijas sistēmā. Numuru vai nosaukumu piešķiršanu, maiņu un likvidēšanu ēkām, apbūvei paredzētajām zemes vienībām un telpu grupām pašvaldības dome var nodot kādai no šīs pašvaldības kompetentām institūcijām.

(3) Lēmumu par nosaukumu vai numuru piešķiršanu, maiņu vai likvidēšanu attiecīgā pašvaldība vai tās kompetentā institūcija piecu darbdienu laikā pēc tā parakstīšanas nosūta Valsts zemes dienestam.

(4) Piešķirtie nosaukumi viensētām un apbūvei paredzētajām zemes vienībām, kā arī ielām, laukumiem vienā republikas pilsētā vai novada teritoriālajā iedalījumā – novada pilsētā vai novada pagastā – nedrīkst atkārtoties.

**16. pants. Nosaukumu piešķiršanas nosacījumi**

(1) Nosaukumus administratīvajām teritorijām un to teritoriālā iedalījuma vienībām, kā arī ielām, laukumiem, viensētām un apbūvei paredzētajām zemes vienībām piešķir, maina vai apstiprina, ievērojot Valsts valodas likuma noteikumus par vietu nosaukumu veidošanu un lietošanu, ģeogrāfiskos, vēsturiskos, sadzīves un citus apstākļus.

(2) Pārdēvējot apdzīvotās vietas, kurās ir pasta pakalpojumu sniegšanas vieta, dzelzceļa stacija, autoosta, lidlauks vai osta, pašvaldības dome, kura pieņēmusi lēmumu par pārdēvēšanu, piecu darbdienu laikā pēc lēmuma parakstīšanas par to informē ministrijas, kuru pārziņā ir attiecīgās nozares.

**V nodaļa   
Administratīvo teritoriju, to teritoriālā iedalījuma vienību un apdzīvoto vietu reģistrācija**

**17. pants. Adresācijas sistēmas pamats**

Administratīvās teritorijas, to teritoriālā iedalījuma vienības un apdzīvotās vietas ir adresācijas sistēmas pamats.

**18. pants. Administratīvo teritoriju, to teritoriālā iedalījuma vienību un apdzīvoto vietu uzskaite**

(1) Republikas pilsētas, novadus, novadu pilsētas, novadu pagastus, ciemus un to robežas, kā arī mazciemus reģistrē Valsts zemes dienests Valsts adrešu reģistra (turpmāk – adrešu reģistrs) informācijas sistēmā, pamatojoties uz normatīvajiem aktiem vai attiecīgās pašvaldības domes lēmumu.

(2) Administratīvajā teritorijā, novada pilsētā un novada pagastā un apdzīvotajā vietā ietilpstošās ielas, laukumus, ēkas, viensētas, apbūvei paredzētās zemes vienības un telpu grupas adrešu reģistrā reģistrē Valsts zemes dienests, pamatojoties uz pašvaldības vai tās kompetentās institūcijas sniegto informāciju.

(3) Administratīvo teritoriju un novada pilsētu un novada pagastu robežu noteikšanas, kā arī aprakstu sagatavošanas un aktualizēšanas kārtību nosaka Ministru kabinets.

(4) Ministru kabinets nosaka:

1) adresācijas sistēmas pamatprincipus, adrešu piešķiršanas, adrešu reģistra uzturēšanas kārtību, kā arī informācijas reģistrācijas un aprites kārtību;

2) adrešu reģistra datu pieprasīšanas un izsniegšanas kārtību, kā arī bez maksas un par maksu izsniedzamo datu apjomu un veidu;

3) personas, kuras maksā Valsts zemes dienestam par adrešu reģistra datu sagatavošanu un izsniegšanu normatīvajos aktos noteiktajā apmērā.

(5) Adresi piešķir, maina, precizē vai likvidē saskaņā ar likumu vai pašvaldības lēmumu. Pašvaldības lēmumu var izdot arī vispārīgā administratīvā akta veidā. Ja saskaņā ar likumu pirms vispārīgā administratīvā akta izdošanas nepieciešams uzklausīt lēmuma iespējamos adresātus, uzklausīšanu var arī veikt, rīkojot publisku apspriešanu.

(6) Ministru kabinets nosaka kārtību, kādā veicama samaksa par adrešu reģistra datu izsniegšanu.

**Pārejas noteikumi**

1. Ar šā likuma spēkā stāšanos spēku zaudē likums “[Administratīvo](https://m.likumi.lv/ta/id/67938-par-latvijas-republikas-administrativo-teritoriju-izveidosanu-un-apdzivoto-vietu-statusa-noteiksanu) teritoriju un apdzīvoto vietu likums” (Latvijas Republikas Saeimas un Ministru Kabineta Ziņotājs, 2009, 3.nr., Latvijas Vēstnesis, 2010, 23., 149.nr.; 2011, 112., 202.nr., 2015, 64.nr.).  

2. Ar šā likuma spēkā stāšanos republikas pilsētu un novadu pašvaldības turpina pildīt savas funkcijas un uzdevumus normatīvajos aktos noteiktajā kārtībā līdz 2021. gada pašvaldību vēlēšanās ievēlētās pašvaldības domes pirmajai sēdei, kura tiek sasaukta šā likuma noteiktajā kārtībā 2021. gada 1. jūlijā.

3. Centrālā vēlēšanu komisija 2021. gada pašvaldību vēlēšanas izsludina šajā likumā noteiktajās administratīvajās teritorijās.

4. Lai 2021. gada pašvaldību vēlēšanas nodrošinātu tajos novados, kurus skar administratīvo teritoriju apvienošana, līdz 2020. gada 1. decembrim pašvaldību domes sasauc visu apvienojamo pašvaldību deputātu kopsapulci, kas ievēlē novada vēlēšanu komisiju. Deputātu kopsapulci ierosina sasaukt un vada šajā likumā noteiktā novada administratīvā centra pašvaldības domes priekšsēdētājs. Šajā gadījumā:

1) novada vēlēšanu komisiju izveido un tā darbojas saskaņā ar likumu, kas reglamentē pašvaldību vēlēšanu komisiju un iecirkņu komisiju darbu, ciktāl tas nav pretrunā ar šo likumu;

2) komisijas pirmo sēdi sasauc Centrālās vēlēšanu komisijas priekšsēdētājs vai viņa norīkota persona;

3) novada vēlēšanu komisijas darbu no saviem budžeta līdzekļiem finansē visas pašvaldību domes proporcionāli balsstiesīgo iedzīvotāju skaitam attiecīgās pašvaldības teritorijā.

5. Ja deputātu kopsapulce šī likuma noteiktajā kārtībā līdz 2020. gada 1. decembrim neizveido novada vēlēšanu komisiju, to saskaņā ar likumu “Par Centrālo vēlēšanu komisiju” ieceļ Centrālā vēlēšanu komisija.

6. Ar 2021. gada pašvaldību vēlēšanās jaunievēlētās pašvaldības domes pirmo sēdi izbeidzas visu bijušo pašvaldību domju pilnvaras. Novada pašvaldība ir attiecīgajā novadā iekļauto pašvaldību institūciju, finanšu, mantas, tiesību un saistību pārņēmēja.

7. Ministru kabinets nosaka kārtību, kādā administratīvi teritoriālās reformas ietvaros par valsts budžetā piešķirtajiem finanšu līdzekļiem līdz 2021. gada 1. jūnijam attiecīgās pašvaldības kopīgi izstrādā jaunveidojamā novada pašvaldības administratīvās struktūras projektu.

8. Vides aizsardzības un reģionālās attīstības ministrija līdz 2020. gada 1. jūlijam izstrādā pašvaldībām metodiku jaunveidojamo novadu darbības uzsākšanai.

9. Ministru kabinets nosaka kārtību, kādā līdz 2021. gada 1. novembrim administratīvi teritoriālās reformas ietvaros par valsts budžetā piešķirtajiem finanšu līdzekļiem pašvaldībām līdzfinansē savstarpēji integrētu teritorijas attīstības plānošanas dokumenta projektu izstrādi, kuru līdz 2021. gada 1. jūnijam vada šajā likumā noteiktā novada administratīvā centra pašvaldība.

10. Ministru kabinets nosaka kārtību, kādā līdz 2021. gada 1. decembrim tiek piešķirta vienreizēja dotācija par valsts budžetā piešķirtajiem finanšu līdzekļiem, lai segtu administratīvi teritoriālās reformas īstenošanas rezultātā radušos administratīvos izdevumus, pašvaldībai, kura izveidota, pašvaldībām apvienojoties.

11. Ministru kabinets:

1) līdz 2020. gada 1. novembrim izstrādā un iesniedz Saeimai likumprojektus par nepieciešamajiem grozījumiem citos likumos, nodrošinot atbilstību šajā likumā noteiktajam administratīvi teritoriālajam iedalījumam;

2) divu mēnešu laikā pēc šā likuma spēkā stāšanās izdod šā likuma 8. pantā paredzētos noteikumus;

3) divu mēnešu laikā pēc šā likuma spēkā stāšanās izdod šā likuma 9. pantā paredzētos noteikumus;

4) līdz 2021. gada 1. jūlijam izdod šā likuma 18. panta trešajā daļā paredzētos noteikumus;

5) līdz 2021. gada 1. jūlijam izdod šā likuma 18. panta ceturtajā daļā paredzētos noteikumus;

6) divu mēnešu laikā pēc šī likuma spēkā stāšanās izdod šā likuma pārejas noteikumu 7. un 9. punktā paredzētos noteikumus;

7) līdz 2021. gada 1. jūnijam izdod šā likuma pārejas noteikumu 10. punktā paredzētos noteikumus;

8) līdz 2021. gada 1. jūlijam veic grozījumus Ministru kabineta 2015. gada 22. decembra noteikumos Nr. 787 “Valsts zemes dienesta maksas pakalpojumu cenrādis un samaksas kārtība”.

12. Līdz attiecīgo Ministru kabineta noteikumu spēkā stāšanās dienai vai atzīšanai par spēku zaudējušiem, bet ne ilgāk par 2021. gada 1. jūliju piemērojami šādi Ministru kabineta noteikumi, ciktāl tie nav pretrunā ar šo likumu:

1) Ministru kabineta 2015. gada 8. decembra noteikumi Nr. 698 “Adresācijas noteikumi”;

2) Ministru kabineta 2009. gada 17. novembra noteikumi Nr. 1330 “Kārtība, kādā sagatavojami un iesniedzami dokumenti administratīvi teritoriālā iedalījuma un apdzīvoto vietu statusa noteikšanas jautājumu izlemšanai”;

3) Ministru kabineta 2012. gada 27. marta noteikumi Nr. 216 “Administratīvo teritoriju un to teritoriālā iedalījuma vienību robežu noteikšanas, kā arī aprakstu sagatavošanas un aktualizēšanas kārtība”.

13. Lai pārejas periodā nodrošinātu pašvaldību darbību atbilstoši pārejas noteikumu 2. punktam, līdz 2021. gada 1. jūlijam spēkā ir Ministru kabineta 2013. gada 19. marta noteikumi Nr. 154 “Noteikumi par republikas pilsētu un novadu administratīvo teritoriju robežu aprakstu apstiprināšanu”. Pēc 2021. gada 1. jūlija Ministru kabinets izdod šā likuma 5. panta otrajā daļā paredzētos noteikumus.

14. Lai nodrošinātu administratīvās teritorijas ģeogrāfisko vienotību, viena mēneša laikā pēc šā likuma spēkā stāšanās Olaines novada pašvaldība un Ķekavas novada pašvaldība normatīvajos aktos noteiktajā kārtībā nodrošina attiecīgu dokumentu sagatavošanu un iesniegšanu par administratīvās teritorijas robežu grozīšanu, kā arī normatīvajos aktos noteiktajā kārtībā sešu mēnešu laikā pēc lēmuma par administratīvās teritorijas robežu grozīšanu pieņemšanas Ministru kabinetā, pašvaldības nodrošina pašvaldību institūciju, finanšu, mantas, tiesību un saistību pārdali. Ja šajā punktā minētās pašvaldības noteiktos termiņos nenodrošina tām uzdotā uzdevuma izpildi, Ministru kabinets, izdodot noteikumus, lemj par administratīvās teritorijas robežas grozīšanu un pašvaldību institūciju, finanšu, mantas, tiesību un saistību pārdali.

15. Pēc 2021. gada 1. jūlija Siguldas novada pašvaldība un Ulbrokas novada pašvaldība līdz 2021. gada 31. decembrim normatīvajos aktos noteiktajā kārtībā nodrošina pašvaldību institūciju, finanšu, mantas, tiesību un saistību pārdali attiecībā uz Ulbrokas novada Vangažu pilsētu.

16. No 2021. gada 1. janvāra adrešu reģistrā reģistrētie ciemi, kuriem teritorijas plānojumā nav noteiktas ciema robežas, uzskatāmi par mazciemiem, un Valsts zemes dienests veic attiecīgas izmaiņas adrešu reģistrā.

17. Pēc šā likuma spēkā stāšanās novada pilsētām, kurās ir mazāk par 2000 pastāvīgo iedzīvotāju, saglabājas pilsētas statuss. Novada pilsētas statusu uz ciemu var manīt normatīvajos aktos noteiktā kārtībā.

18. 2021. gada pašvaldību vēlēšanās ievēlētā novada dome izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Līdz novada saistošo noteikumu spēkā stāšanās dienai ir spēkā novadu veidojošo bijušo pašvaldību saistošie noteikumi, bet ne ilgāk kā līdz 2022. gada 1. jūnijam, izņemot saistošos noteikumus par teritorijas plānojumu, kurus izstrādā līdz 2025. gada 31. decembrim.

19. Pēc 2021. gada 1. jūlija jaunizveidotās pašvaldības apvieno pašvaldību saimnieciskā gada budžetus un tos apstiprina ne vēlāk kā viena mēneša laikā.

20. Pēc 2021. gada 1. jūlija jaunizveidotai pašvaldībai līdzekļi no valsts budžeta (dotācijas un mērķdotācijas gadskārtējā valsts budžeta likuma ietvaros), dotācijas no pašvaldību finanšu izlīdzināšanas fonda un iemaksas pašvaldību finanšu izlīdzināšanas fondā, iedzīvotāju ienākuma nodokļu paskaitījumi un citi maksājumi, ko veic Valsts kase, tiek pārskaitīti kā summa no apvienojamām pašvaldībām apstiprinātajiem līdzekļiem.

21. Pašvaldība, kuru administratīvi teritoriālās reformas ietvaros apvieno, var uzņemties aizņēmumu, galvojumu un citas ilgtermiņa saistības, iznomāt pašvaldības nekustamo īpašumu, kā arī atsavināt pašvaldības kustamo un nekustamo mantu, kuru pārdošanas vērtība pārsniedz 50 000 *euro* vai 0,1% no pašvaldības pamatlīdzekļu vērtības, tikai saņemot apvienojamo pašvaldību finanšu komisijas (turpmāk – finanšu komisijas) pozitīvu lēmumu. Finanšu komisiju veido visu apvienojamo pašvaldību domju priekšsēdētāji un to vada un tās darbu organizē šajā likumā noteiktā administratīvā centra pašvaldības domes priekšsēdētājs. Finanšu komisijas sēdi sasauc ne vēlāk kā mēnesi, pirms ir iesniegts attiecīgs pašvaldības lēmums izskatīšanai finanšu komisijā. Finanšu komisija lēmumus pieņem šādi:

1) ja neviens no komisijas locekļiem neiebilst, lēmums tiek pieņemts bez balsošanas, vienojoties;

2) ja iebilst kaut viens no komisijas locekļiem, par lēmumu balso. Lēmums tiek pieņemts, ja par to nobalsojušie pārstāv ne mazāk kā pusi no attiecīgo pašvaldību iedzīvotāju kopskaita atbilstoši aktuālākajiem Iedzīvotāju reģistra datiem.

22.  Valsts zemes dienests izmaiņas adrešu reģistrā atbilstoši likuma pielikumam veic desmit darbdienu laikā no 2021.gada 1.jūlija, bet pārejas noteikumu 16.punktā minētajā gadījumā līdz 2021.gada 1.jūlijam.

23. Iestādes savās uzturētajās informācijas sistēmās izmaiņas, kas saistītas ar šā likuma spēkā stāšanos, veic līdz 2021.gada 31.decembrim.

Likums stājas spēkā nākamajā dienā pēc tā izsludināšanas.

Vides aizsardzības un reģionālās attīstības ministrs J. Pūce